  Виталий Пронин Азамат шор ёзо школаысь 6-тӥ классын дышетскисьёс Инкуазь юрттэммес возьма. Таӵе малпанэ вуимы, урокъёсамы инкуазь, чылкыт улон сярысь вераськыкумы. Милям Алнаш ёросысь тэльмы воксё буш кылиз ни. Азамат гуртэ пыронын куке-соку, пичи ке но, туж чебер нюлэсмы вал. Гурт калык сое утялтыса возиз. Кыӵе но губи отын ӧз поты!  Одӥг вакытэ нюлэсмес зол коразы палэнысь адямиос, бервылзэс сузятэк кельтӥзы. Нош кӧс аре вож узырлыкмы воксё куасьмиз. Табере отчы пыриськод ке, силё пӧлтӥ канжаськытэк ветлыны уг луы. Котыр лошъясько пияла но пластик ӟенеликъёс, полиэтилен пуйыос но трос мукетыз - таиз асьмелэн ик ки бервылмы, луоз. Кӧшкемыт выжыкылысь суредъёслы пӧрмиз яратоно интымы.Пичиос бадӟымъёслэсь адӟем каро, шуо. Нош анай-атайёс кырсьсэс нюлэскы потто ке, нылпиоссы но озьы ик лэсьтоно кожало. Кунгож сьӧрын улӥсьёс сярысь шуо, соослэн городъёссы, нюлэсъёссы чылкытэсь. Малы асьмеос соослэсь умойзэ басьтыны ум быгатӥське?!Нош милям котырамы мар? Толалтэ кырсьмес лымы шобрет ватэ ке, тулыс адӟиське ни, макем котырмы кыжмемын. Паймиськом гурт котырамы, урамъёсамы лошъяськись жуг-жаглы. Одӥг нуналэ, мешокъёс кутыса, гуртэтӥ ортчим. Мар гинэ отчы ӧз сюры: ӟенеликъёс, пуйыос, консерва банкаос но трос мукетыз. Кыӵе кырсь пӧлын улӥськомы вылэм! Утялскеммы бере урамын чылкытгес луиз, синъёс ик шумпото.Таин гинэ инкуазь понна сюлмаськонмы ӧз йылпумъяськы: школа вӧзысьтымы вырйылэ кызьпуос, пужымъёс мерттӥмы. Табере соосты ялан эскеромы. Ми борды итӥськизы шайтангуртъёс но: гуртазы пужымъёс мерттӥзы, соосты кенерен котыртӥзы, пудо медаз лёга шуыса, угось азьвыл татчы мерттэм писпуосты скалъёс быдтӥзы вал.Со сяна, гуртоосмы пӧлын но чылкыт улон сярысь валэктон уж нуиськом,  малпамы инкуазез утёнэн герӟаськем пӧртэм ужрадъёс ортчытъяны.     Теги: инкуазь удмуртдунне  